《悟棋歌》
未知·吕公

因观黑白愕然悟，顿晓三百六十路。
馀有一路居恍惚，正是金液还丹数。
一子行，一子当，无为隐在战征乡。
龙潜双关虎口争，黑白相击迸红光。
金土时热神归烈，婴儿又使入中央。
水火劫，南北战，对面施工人不见。
秘密洞玄空造化，谁知局前生死变。
人弃处，我须攻，始见阴阳返复中。
综喜得到无争地，我与凡夫幸不同。
真铅真汞藏龙窟，返命丹砂隐帝宫。
分明认取长生路，莫将南北配西东。